b'\n_START_ARTICLE_\nTestosteronas\n_START_PARAGRAPH_\nTestosteronas \xe2\x80\x93 steroidinis hormonas, priklausantis androgen\xc5\xb3 grupei ir gaminamas daugiausia s\xc4\x97klid\xc4\x97se, taip pat \xe2\x80\x93 antinks\xc4\x8diuose ir kiau\xc5\xa1id\xc4\x97se. Jis dalyvauja formuojantis vyro lytiniams organams, atsirandant antriniams lytiniams po\xc5\xbeymiams, reguliuoja spermatogenez\xc4\x99 ir lytin\xc4\xaf elges\xc4\xaf, taip pat turi \xc4\xaftakos azoto ir fosforo apykaitai organizme. Testosterono biologinis poveikis labiausiai pasirei\xc5\xa1kia s\xc4\x97kliniuose latakuose, s\xc4\x97klid\xc4\x97s prielipe, prostatoje, s\xc4\x97klin\xc4\x97se p\xc5\xabslel\xc4\x97se, pogumburyje, gimdoje ir kiau\xc5\xa1id\xc5\xbei\xc5\xb3 folikuluose._NEWLINE_Testosterono gamyb\xc4\x85 ir sekrecij\xc4\x85 lemia hipofiz\xc4\x97je gaminami hormonai \xe2\x80\x93 liuteinizuojantis hormonas ir folikulinas. Jo androgeninis poveikis pasirei\xc5\xa1kia 12-\xc4\x85j\xc4\x85 n\xc4\x97\xc5\xa1tumo savait\xc4\x99. Moters organizme testosteron\xc4\x85 gamina kiau\xc5\xa1id\xc4\x97s, kur jis folikulo l\xc4\x85stel\xc4\x97se pavirsta estrogenais, be to, skatina pieno liauk\xc5\xb3 formavim\xc4\x85si, tod\xc4\x97l n\xc4\x97\xc5\xa1tumo metu jo koncentracija padid\xc4\x97ja, ta\xc4\x8diau per didelis testosterono kiekis pas moter\xc4\xaf slopina kiau\xc5\xa1id\xc5\xbei\xc5\xb3 funkcij\xc4\x85.'